Tranter umens: Tranter dunnas

Da Chatrina Josty

Enavos a Friburg. Gista per dir sco ch’igl è: igl n’è betg pli ina WG “2 umens - 1 dunna”. Ussa èsi “1 um e 2 dunnas”. Ed en sasez stuess ussa forsa il Ralf scriver questa columna. Ma jau emprov simplamain era da scriver or da sia perspectiva, da vesair tut era in pau cun ses egls.
Il semester ha cumenzà la fin d’october ed el ha propi cumenzà bain. Esser studenta (u student; perspectiva Ralf) è easy. Mega easy! Ma era “Ausnahmezustand” da temp en temp – per exempel en nossa WG a l’entschatta dal semester. La WG è lura creschida da 3 sin 6, äh 7 persunas. Marina era qua, Ladina, Michel, Nico, Ralf ed jau. Quai fa 6 persunas ma 8 barschuns da dents en il bogn! E quatter pastas da dents. Quatter pastas da dents dovri era, per nettegiar ils dents suenter ils liters vin e las millis da cigarettas. (Exagerà!) Ma quai è gea betg adina uschia. Na, propi na. Insumma essan nus daventads extrem bravs e nossa WG gudagnass mintga concurrenza da las WGs las pli tiptopas en urden. Nus avain ussa ina cassa cuminaivla, cuschinain bler ensemen e lavain giu ensemen ed avain insumma ina armonia totala.
Bunamain; oz èsi circa escalà, perquai che jau hai ditg magari direct a Ralf, ch’el na duessi betg adina prender palpiri da tualetta per far giu il nas. El n’ha betg vulì chapir. In pau fadia ha el era cun noss plan da schubregiar (gea, avain nus era dapi in pèr dis). Ralf : “Was, ig muess de „bogen“ mache ? Was isch denn das ?“ De bogen, char Ralf è il “bogn” per rumantsch. Noss plan da schubregiar è scrit en dus linguatgs. Ma cun quai hai era jau mes problems: numnadamain cun il dialect soloturnais da nossa nova cunabitanta Marina:
„Che stögli fer, il “köder”? Voul que dir ch’eau stögl ir a pescher ?” Translaziun : köder = rument. Ach so!
Ma abstrahà dals problems linguistics e problems palperidatualettistics funcziuni bain. Da star stut. Quai n’è gnanc pli uschè lustig sco avant. Ma quai vegn lura forsa anc...

Tranter umens - Chatrina Josty è studenta a Friburg e scriva dal mintgadi en la “WG” – la cuminanza d’abitar.